Björgunarsveitarkona stendur vaktina í gærkvöldi . Vísir / vilhelm Heildarfjöldi aðstoðarbeiðna til björgunarsveita í óveðrinu , sem gengið hefur yfir landið í gær og í nótt , er að nálgast sex hundruð , að sögn Davíðs Más Björgvinssonar , upplýsingafulltrúa Landsbjargar . Stöðugur verkefnastraumur hefur verið hjá björgunarsveitum í nótt , einkum á Norðurlandi . Aðgerðastjórnir á Vesturlandi , Suðurlandi og á höfuðborgarsvæðinu byrjuðu að draga saman seglin eftir miðnætti . Í Húnavatnssýslu var hluta af mannskapnum komið í hvíld um klukkan tvö í nótt . Verkefni hafa þó haldið áfram að berast og nú um sexleytið voru björgunarsveitarmenn að eiga við fjárhús , þar sem stór hluti af þakinu var fokinn . Veðrið í Húnavatnssýslu var enn afar slæmt um miðnætti en hafði skánað svo um munar nú í morgun , að sögn Davíðs . Þá bárust björgunarsveitum reglulega verkefni í Skagafirði í nótt . Þar hafa menn verið að huga að bátum , flytja starfsfólk ýmissa stofna milli staða vegna innviðatjóns og eins þurft að sinna foktjóni , aðallega þakklæðningum sem hafa fokið . Sérfræðingar ferjaðir milli staða Á fimmta tímanum var enn frekari mannskapur kallaður út á Norðurlandi eystra vegna tíðra verkefna . Þar hafa verkefnin að mestu verið samfélags - eða innviðatengd , að sögn Davíðs . Verið sé að eiga við ýmiss konar bilanir sökum veðurofsans og enn sé rafmagnslaust víða á Norðurlandi . Björgunarmenn hafa því mikið verið að koma sérfræðingum á milli staða til að huga að bilunum . Þá komu einnig upp verkefni í Vestmannaeyjum í alla nótt . Flytja þurfti mannskap milli staða og enn voru að berast tilkynningar um fok í morgun . Einnig þurfti ítrekað að huga að bátum í höfninni og ein tilkynning barst um bát sem þar var að sökkva . Davíð hafði ekki upplýsingar um endanlegar málalyktir þar . Enn var rólegt á Austurlandi nú á sjöunda tímanum í morgun en gert er ráð fyrir að veðurofsinn færist þangað í dag . Appelsínugular viðvaranir eru í gildi í öllum landshlutanum upp úr hádegi . Inntur eftir heildarfjölda útkalla á landinu í aftakaveðrinu segir Davíð að erfitt sé að henda reiður á því og taka verði slíkum tölum með ákveðnum fyrirvara . Á sjöunda tímanum voru aðstoðarbeiðnir til björgunarsveita í gær og í nótt þó að nálgast sex hundruð .